দাক্ষিণাত্যে এন শ্রীনিবাসনের উদ্যোগে শুরু হচ্ছে তামিলনাড়ু প্রিমিয়ার লিগ। লিগের ব্র্যান্ড অ্যাম্বাসাডর কাম মেন্টর একসময় শ্রীনির চেন্নাই সুপার কিংগসে খেলে যাওয়া এক প্রাক্তন অস্ট্রেলীয় ওপেনার। টি-টোয়েন্টি, ব্যাটসম্যান অশ্বিন থেকে শুরু করে অলিম্পিক্স, মাইকেল ফেল্পসের ২১ সোনা— কথা বললেন নানা বিষয় নিয়ে।
• চেন্নাইয়ে ফিরে কীরকম অভিজ্ঞতা হচ্ছে?
ম্যাথু হেডেন: দুর্দান্ত। বরাবরই চেন্নাই আর তামিলনাড়ু আমার খুব প্রিয় জায়গা। অনেক সুন্দর স্মৃতি রয়েছে। সেগুলো যেন চোখের সামনে রিওয়াইন্ড হতে দেখছি। এখানে আইপিএলে খেলেছি চেন্নাই সুপার কিংগসের হয়ে। দারুণ কেটেছিল সেই সময়টা। তারও আগে এমআরএফ পেস ফাউন্ডেশনে যোগ দিতে চেন্নাইয়ে এসেছিলাম। সেটা প্রায় কুড়ি বছর আগের কথা। চেন্নাইকে আমি ‘সেকেন্ড হোম’ই মনে করি। 
•  আর কোনও স্মৃতি?
হেডেন: অস্ট্রেলিয়ান ক্রিকেট অ্যাকাডেমির গ্রুপের সঙ্গে চেন্নাই আসার ঘটনাটা কখনও ভুলতে পারব না। বিষাণ সিংহ বেদী আর বেঙ্কটরাঘবনের মূল্যবান পরামর্শ আমি পেয়েছিলাম। দুই ভারতীয় স্পিন কিংবদন্তির পরামর্শ শুনেই স্পিন বোলিং কীভাবে খেলতে হবে, সেই নকশা আমি তৈরি করেছিলাম। যা কেরিয়ারে সারাজীবন আমাকে সাহায্য করে গিয়েছে। সেই সফরটার পরেই একটা লক্ষ্য তৈরি করেছিলাম যে, চেন্নাইয়ে টেস্ট খেলব আর সেঞ্চুরি করব। তা আমি পেয়ে গেলাম ডাবল সেঞ্চুরিই (২০০১-এর সেই ঐতিহাসিক ভারত-অস্ট্রেলিয়া টেস্ট সিরিজে চেন্নাইয়ে শেষ টেস্টে প্রথম ইনিংসে ২০৩ করেন হেডেন) পেয়ে গেলাম আর ভারতীয় স্পিনারদের বিরুদ্ধে পুরনো সেই বেদী-বেঙ্কটের ক্লাস করাটা খুব সাহায্য করল। 
• এবারের চেন্নাই সফরে আলাদা কী অভিজ্ঞতা আছে? 
হেডেন: এবারের সফরটা সম্পূর্ণই আলাদা। আগে যতবারই এসেছি, পুরোপুরি ক্রিকেট নিয়ে থাকতে হয়েছে। কারণ, প্রত্যেকবারই তো ক্রিকেটার হিসাবে আসা। তাই ম্যাচ, প্র্যাক্টিস, প্রস্তুতির ব্যস্ত রুটিনের বাইরে আর কিছুই করা হয়ে ওঠেনি। এবার এসে যেমন মন্দিরে গেলাম, একটা স্কুলেও গিয়েছি। এখানকার মানুষের আবেগ আমার হৃদয় ছুঁয়ে গিয়েছে। নিজেকে ভীষণভাবেই ‘ওয়েলকাম্‌ড’ মনে হচ্ছে। 
• আর কিছু করলেন?
হেডেন: অফকোর্স করেছি। রান্না শিখেছি। হালওয়া খেয়ে আমার এত ভাল লেগে গিয়েছিল যে, শ্যেফ’কে গিয়ে বলি, আমাকে শিখিয়ে দাও কী করে বানাতে হয়। তাহলে অস্ট্রেলিয়া ফিরে গিয়ে আমি নিজে নিজে বানিয়ে খেতে পারব। শ্যেফ নিয়ে গেলেন কিচেনে। এখন আমি কনফিডেন্ট। হালওয়া বানিয়ে ফেলতে পারব। 
• নতুন এই যে তামিলনাড়ু ক্রিকেট লিগ চালু হতে যাচ্ছে, এটা থেকে আপনার কী প্রত্যাশা?
হেডেন: খুবই উত্তেজক একটা ধারণা। টি-টোয়েন্টির মাধ্যমে ক্রিকেটকে দেশের আরও অভ্যন্তরে ছড়িয়ে দেওয়া যাবে এর ফলে। একবার ভেবে দেখুন, হয়তো ক্লাব স্তরে একটা দারুণ প্রতিভা রয়েছে। কেউ জানেই না। তার জন্যও একটা প্ল্যাটফর্ম তৈরি করে দেবে রাজ্য স্তরের এই লিগ। আন্তর্জাতিক স্তরের ক্রিকেটারদের সঙ্গে গা ঘেঁষাঘেঁষি করার সুযোগ পাবে। তাঁদের সঙ্গে খেলে নিজের মানকে কত উন্নত করতে পারবে! বিদেশি কোচদের থেকে শেখার সুযোগ পাবে। সর্বোচ্চ স্তরের ক্রিকেটে সাফল্যের প্রথম শর্তই হচ্ছে, কতটা তৈরি হয়ে তুমি আসতে পেরেছ। তামিলনাড়ু প্রিমিয়ার লিগ (টিএনপিএল) ক্রিকেটারদের সেই প্রস্তুতির ময়দান হতে আসছে। 
• আপনার কি মনে হচ্ছে, ক্রিকেট দুনিয়ায় এটাই এবার নকশা হতে চলেছে? তামিলনাড়ুর দেখাদেখি প্রত্যেকটা ক্রিকেট খেলিয়ে দেশে রাজ্যে-রাজ্যে টি-টোয়েন্টি লিগ চালু হবে?
হেডেন: হলে আমি অবাক হব না। টি-টোয়েন্টির মজাটা হচ্ছে, ফর্ম্যাট’টার জন্য খুব তাড়াতাড়ি জনপ্রিয় হয়ে যায়। খুব আকর্ষণীয়। তাই টি-টোয়েন্টি অনেক বেশি করে সাধারণ মানুষকে টানে। এর সঙ্গে ব্রডকাস্টিংয়ের ব্যাপারটাও গুরুত্বপূর্ণ। তামিলনাড়ু প্রিমিয়ার লিগ স্টার স্পোর্টস টেলিকাস্ট করবে। বুঝতেই পারছেন, টিনএজ প্রতিভাদের জন্য সেটা কতটা আকর্ষণীয়, উত্তেজক হতে পারে! 
• টি-টোয়েন্টি ফর্ম্যাট বলে নানা কথাও ওঠে যে, আসল শিল্পের ছোঁয়া এবং বড় ইনিংস খেলার মানসিকতা হারিয়ে যাচ্ছে।   
হেডেন: দেখুন, খেলার ব্যাপারটা কিছু পাল্টায় না। ক্রিকেটে বেসিক্‌স’টা তো সেই একই। ব্যাটসম্যানের জন্য বল দেখে সামনে বা পিছনের পায়ে খেলো। বোলারদের জন্য ঠিক জায়গায় বলটা রাখো। যে কোনও ফর্ম্যাটে এটাই ফর্মুলা। সেটাকে হয়তো সামান্য পরিবর্তন করতে হয় ফর্ম্যাট অনুয়ায়ী। উদ্ভাবনী শক্তি দেখাতে হয় সীমিত ওভারের ক্রিকেটে। 
• টি-টোয়েন্টি বনাম টেস্ট নিয়ে আপনার ভোট তাহলে কোন দিকে?
হেডেন: আমি টেস্ট ক্রিকেট ভালবাসি। জাতীয় দলের হয়ে খেলার স্বপ্ন যখন থেকে দেখতে শুরু করেছিলাম, তখন থেকেই লক্ষ্যটা ছিল টেস্ট ক্রিকেটে সফল হব। পাশাপাশি, এটাও মনে করিয়ে দিতে চাইব যে, প্রত্যেকটা ফর্ম্যাটেই কিন্তু বেশ কয়েক বছর ধরেই খেলেছি এবং প্রত্যেকটা ফর্ম্যাটের চ্যালেঞ্জই আমি উপভোগ করেছি। গত কয়েক বছরে টি-টোয়েন্টি অবিশ্বাস্য দ্রুততায় এগিয়ে গিয়েছে। এটা তো অস্বীকার করার উপায় নেই। আর সবচেয়ে বড় কথা হচ্ছে, আমার ভোট কোন দিকে সেটা মোটেও গুরুত্বপূর্ণ নয়। সবচেয়ে জরুরি হচ্ছে, ফ্যান’রা কী চাইছে। আমার মনে হচ্ছে, ফ্যান’রা টি-টোয়েন্টি দেখতে চাইছে এবং উপভোগ করছে। তাহলে সেটাকেই গুরুত্ব দেওয়া উচিত। দর্শকদের চেয়ে বড় ‘স্টেকহোল্ডার’ তো আর কেউ নেই। আমি নিজের অভিজ্ঞতা থেকে আর একটা উদাহরণ দেব। যখন নিজে খেলতাম, তখন হয়তো টেস্ট ক্রিকেট সবচেয়ে ভাল এবং শ্রদ্ধেয় মনে হতো। এখন খেলা ছাড়ার পর দেখছি, পরিবার নিয়ে মাঠে বসে টি-টোয়েন্টি দেখতে বেশ লাগে। অনেক বেশি লাউড। বিনোদনে ঠাসা। অনেক রঙিন। দর্শক-চাহিদাকে মানতেই হবে। 
• তাহলে কি টি-টোয়েন্টির সঙ্গে লড়াই করার জন্য টেস্ট ক্রিকেটের জন্য পড়ে থাকছে গোলাপি বলের অস্ত্র? 
হেডেন: ইয়েস। আমার মনে কোনও সংশয় নেই এটা নিয়ে যে, দিন-রাতের টেস্ট করতেই হবে। কর্মব্যস্ততার মধ্যে দিনেরবেলায় টেস্ট দেখার খুব ইচ্ছা থাকলেও কি উপায় আছে দেখার? সেই সময়টা যদি আপনাকে অফিস যেতেই হয়, কী করবেন? তার চেয়ে দিনটাকে যদি এরকম করে ফেলা যায় যে, আপনি কাজও করলেন, আবার খেলাও দেখলেন, প্রব্লেম সল্ভড। আমি গোলাপি বলে দিন-রাতের টেস্ট ম্যাচ খুব মন দিয়ে দেখেছি। খুবই এক্সাইটিং লেগেছে। 
• গোলাপি বল নিয়ে কোনও সমস্যা হচ্ছে বলে মনে হয়নি? 
হেডেন: একটা সমস্যাই ধরা পড়েছে আমার চোখে যে, গোধূলির সময়টা ব্যাটসম্যানদের বল দেখতে সামান্য অসুবিধা হচ্ছে। আমার কথা হচ্ছে, ওই সময়টায় তাহলে ‘ব্রেক’ দিয়ে দাও। গোলাপি বল যদি বেশি সুইং, কাট করে তাহলে ব্যাটসম্যান-সহায়ক পিচে ম্যাচ করো। তাহলে ব্যালান্সটা রাখা গেল। একটা জিনিস যখন নতুন আসে, তখন নানা অসুবিধা নিয়েই তার জন্ম হয়। সমস্ত বাধা-বিপত্তিকে জয় করেই তাকে প্রতিষ্ঠা পেতে হয়। এটা গোলাপি বল আর দিন-রাতের টেস্টের ক্ষেত্রেও মনে রাখা দরকার। দু’একটা ছোটখাটো সমস্যার কারণে যেন এতবড় একটা অভিযান থামিয়ে না দেওয়া হয়। তাহলে ভবিষ্যতের রাস্তায় অনেক বড় ক্ষতি হয়ে যেতে পারে। 
• চেন্নাইয়ে আপনার প্রাক্তন সতীর্থ আর. অশ্বিনের পর-পর দুই টেস্টে দুই সেঞ্চুরি দেখলেন?
হেডেন: খুব বেশি দেখতে পারিনি। তবে বিলক্ষণ খোঁজ রাখছি আমার বন্ধু অশ্বিনের। আমি বরবারই জানতাম, অশ্বিন বিশ্বমানের স্পিনার। বুদ্ধিমান ক্রিকেটার। এখন দেখছি, ব্যাটসম্যান অশ্বিনও এসে গিয়েছে। বলটা তো ও দারুণ করেই। তার সঙ্গে ব্যাটিংয়ে নিজেকে অন্য স্তরে নিয়ে যাওয়ার চ্যালেঞ্জটা যেভাবে ও নিয়েছে, অসাধারণ! আর ওয়েস্ট ইন্ডিজ সেই আগের মতো বিধ্বংসী টিম নেই বলে যেন অশ্বিনের কৃতিত্বকে খাটো না করা হয়। লম্বা-লম্বা, শক্তিশালী ওয়েস্ট ইন্ডিয়ান ফাস্ট বোলাররা ওকে বল করেছে। সেরা ব্যাটসম্যানরা আউট হয়ে যাওয়ায় টিম খুব চাপে ছিল। এই সেঞ্চুরি তাই অসাধারণ ইনিংস। আমার মনে হয় অশ্বিন খুব যোগ্য এবং সম্মানীয় ক্রিকেটার হিসাবে খুব দ্রুতই গোটা বিশ্বের সম্ভ্রম আদায় করে নিতে চলেছে।
• আর নিজের দেশের ক্রিকেট নিয়ে বলবেন? শ্রীলঙ্কান স্পিনারদের কাছে এভাবে কেন হারছে অস্ট্রেলিয়া? 
হেডেন: হারছে, তার কারণ, দেশের ক্রিকেট প্রশাসক বা ক্রিকেট-মস্তিষ্করা স্পিন নিয়ে স্ট্র্যাটেজি তৈরি করার ব্যাপারে যথেষ্ট সময় এবং এনার্জি দিচ্ছেন না। এখন তিনটে ফর্ম্যাটের ক্রিকেট চুটিয়ে খেলা হচ্ছে। সমস্ত ফর্ম্যাটেই স্পিনারদের খেলতে হয়। আর এমনি-এমনি তো খেলে দেওয়া যায় না, প্ল্যানিং লাগে। আমরা ভারতে খেলতে আসার আগে কীভাবে ভারতীয় স্পিনারদের কাউন্টার করব, সেই প্ল্যান ভেবে নিয়ে সফরে এসেছিলাম। বেদী-বেঙ্কটের পরামর্শ আমি খুব মন দিয়ে শুনেছিলাম এবং সারাজীবন মাথায় রেখেছি। এখনকার অস্ট্রেলিয়ান সিস্টেমে স্পিন নিয়ে পরিকল্পনাটাই তো দেখছি না। 
• অলিম্পিক্স দেখছেন?
হেডেন: আই লাভ অলিম্পিক্স। মার্কিন যুক্তরাষ্ট্র বরাবরের মতোই দারুণ করছে। ওদের জিমন্যাস্টিক্স টিমটা নিয়ে খুব হইচই হচ্ছে। কিন্তু আমি অভিভূত মাইকেল ফেল্পসকে নিয়ে। ২১টা সোনা! উফ্! কী অসাধারণ একটা কেরিয়ার। অবসর নেওয়ার পর মদ্যপানে আসক্ত হয়ে পড়ল। রিহ্যাব করে মদ্যপান ছেড়ে পুলে ফিরে এল। ফিরে এসেই যেন পুরনো সেই মাইকেল ফেল্পস। ফের সেই পুলের সম্রাট। এখনও ওকে কেউ হারাতে পারছে না। জানি না, এর চেয়ে নাটকীয় কামব্যাক কাহিনি স্পোর্টসে আর আছে কি না!
• অলিম্পিক্সে কি ক্রিকেট যোগ করা উচিত? এটা নিয়ে তো তর্ক চলছে। আপনার কী মনে হয়? 
হেডেন: আমি মনে করি, ক্রিকেটকে অলিম্পিক্সের মধ্যে আনা উচিত নয়। ক্রিকেটের তো অনেক কিছুই রয়েছে। বিভিন্ন ফর্ম্যাটের বিশ্বকাপ, আরও কত কী কাপ। সারা বছর ধরে এত আন্তর্জাতিক ম্যাচ হচ্ছে। ক্রিকেট একটা প্রফেশনাল স্পোর্ট। আমার মনে হয় অলিম্পিক্সের স্পিরিটের সঙ্গে ক্রিকেটের ধ্যানধারণা খুব একটা মিলবে না। আমার তাই মনে হয়, ক্রিকেটকে অলিম্পিক্সের মধ্যে না আনাটাই বিচক্ষণ সিদ্ধান্ত হবে।